	— Внезапният уплах винаги свива _тонала_ — каза той като коментар на описанието ми какво бях почувствал, когато дон Хенаро нададе оня вой. — Проблемът тук е да не се остави _тоналът_ да се свие дотолкова, че да изчезне от сцената. Изключително важно е воинът точно да знае кога да остави _тонала_ да се свива и кога да го спре. Това е голямо изкуство. Воинът трябва да се бори като демон, за да свие _тонала_ си, и все пак в момента, когато _тоналът_ се свие, воинът трябва да насочи усилията си в обратната посока — веднага да спре свиването.